এবার প্রতিবন্ধী মহিলাকে ধর্ষণের অভিযোগ, গ্রেফতার যুবক

কলকাতা: শহর থেকে জেলা একের পর এক ধর্ষণের অভিযোগ। আরজিকরের ঘটনায় গোটা রাজ্যজুড়ে তোলপাড়ের পরও একচুলও বদলায়নি পরিস্থিতি। গত কয়েকদিনে একাধিক ধর্ষণের অভিযোগ এসেছে প্রকাশ্যে। এবার প্রতিবন্ধী এক মহিলাকে ধর্ষণের অভিযোগ উঠল। কলকাতার বন্দর এলাকার ঘটনা। এই ঘটনার পর স্বাভাবিকভাবেই ব্যাপক চাঞ্চল্য ছড়িয়ে পড়ে গোটা এলাকায়। জানা গিয়েছে, শুক্রবার মধ্যরাতে কলকাতার নাদিয়াল থানায় এই ধর্ষণের অভিযোগ জমা পড়ে। তদন্তে নেমে শনিবার সকালে অভিযুক্তকে গ্রেফতার করেছে পুলিশ।

পুলিশ সূত্রে খবর, শুক্রবার রাত ১২টা ১৫ মিনিট নাগাদ নাদিয়াল থানায় ধর্ষণের অভিযোগ দায়ের করা হয়। শারীরিক প্রতিবন্ধী এক মহিলাকে ধর্ষণের ঘটনার কথা অভিযোগ পত্রে জানানো হয়েছে। চিঠি লিখে অভিযোগ দায়ের করা হয় বলে খবর মিলেছে। সেই অভিযোগের ভিত্তিতে এফআইআর দায়ের করে পুলিশ। অভিযোগ পাওয়ার পরেই ঘটনার তদন্ত শুরু করেন তদন্তকারীরা। তবে, খুব বেশি সময় না কাটতেই পুলিশের হাতে গ্রেফতার অভিযুক্ত। জানা গিয়েছে, শনিবার সকাল ৬টা ৩৫ মিনিট নাগাদ অভিযুক্তকে তাঁর বাড়ির সামনে থেকেই গ্রেফতার করা হয়।

আরও পড়ুন: ফের রাজ্যে ডাক্তারি পড়ুয়াকে ধর্ষণের অভিযোগ

পুলিশ সূত্র মারফত খবর, শনিবার অভিযুক্তের মেডিক্যাল পরীক্ষার পর আদালতে হাজির করানো হবে। ঘটনার বিস্তারিত তদন্তের জন্য অভিযুক্তকে পুলিশ হেফাজতে নেওয়ার আবেদন করা হবে বলে খবর তদন্তকারী সূত্রে। তবে, এই ঘটনার সঙ্গে আরও জড়িত রয়েছেন কীনা, এবং কেন আচমকা ওই প্রতিবন্ধী মহিলাকে টার্গেট করা হল সেই বিষয় জানার চেষ্ঠা চালাচ্ছে পুলিশ।